《击鹿行》
明代·李攀龙

徐卿意气殊不偶，买鹿百金求其牡。华堂燕客忽自放，醉把邯郸铁匕首。

须拟麟从帝薮游，未闻鹿触匈奴走。高材吾党复谁过，文章矫矫驱群丑。

失日难将四海求，逐来定死诸公手。毛洒旋疑霜雪寒，角摧更见珊瑚朽。

王郎大叫捧铜盘，接饮其血㰱以酒。顾我前呼历下生，与君相爱为君寿。

旧时疾足今能否，安得新诗满人口。须臾碧眼胡儿至，落砧脯腊无不有。

下箸已畏翠釜空，纤羹更出青闺妇。众看杌上肉如陵，覆蕉尚在隍中守。

嗟乎曲士梦何久，徐卿独醒可与友。

作者简介：李攀龙（1514—1570）字于鳞，号沧溟，汉族，历城（今山东济南）人。明代著名文学家。继“前七子”之后，与谢榛、王世贞等倡导文学复古运动，为“后七子”的领袖人物，被尊为“宗工巨匠”。主盟文坛20余年，其影响及于清初。